ai4bharat/Pralekha huggingface dataset:
युवा व्यवहार आणि क्रीडा मंत्रालय
वाय-20 सल्लामसलत बैठक आणि आंतरराष्ट्रीय महिला दिनाच्या निमित्ताने ‘मोबाईल फिल्म मेकिंग’ वर दोन दिवसांची कार्यशाळा संपन्न
एसआयएमसी, एनएफडीसी आणि पीआयबी यांच्यासंयुक्त विद्यमाने आयोजित कार्यशाळेत ग्रामीण भागातील 25 युवतींना चित्रपट निर्मिती कलेचे मार्गदर्शन
पुणे, 11 मार्च 2023
पुण्यामध्ये लव्हळे येथे सिम्बॉयसिस आंतरराष्ट्रीय विद्यापीठात 11 मार्च 2023 रोजी भारत सरकारच्या युवा व्यवहार आणि क्रीडा मंत्रालयाच्या सहकार्याने चौथ्या वाय20 सल्लामसलत बैठकीचे आयोजन करण्यात आले. केंद्रीय युवा व्यवहार आणि क्रीडा आणि माहिती आणि प्रसारणमंत्री अनुराग सिंह ठाकूर या बैठकीच्या उद्घाटन समारंभाला प्रमुख पाहुणे म्हणून उपस्थित होते.
या सल्लामसलत बैठकीचे औचित्य साधून आंतरराष्ट्रीय महिला दिन साजरा करण्यासाठी सिम्बॉयसिस इन्स्टिट्युट ऑफ मीडिया अँड कम्युनिकेशन, पत्र सूचना कार्यालय, मुंबई आणि नॅशनल फिल्म डेव्हलपमेंट कॉर्पोरेशन, माहिती आणि प्रसारण मंत्रालय यांच्या सहकार्याने मोबाईल फिल्म मेकिंग या विषयावरील दोन दिवसीय कार्यशाळेचे आयोजन करण्यात आले. सिम्बॉयसिस इन्स्टिट्युट ऑफ मीडिया अँड कम्युनिकेशन, लव्हळे येथे 9 आणि 10 मार्च 2023 रोजी या दोन दिवसीय कार्यशाळेचे आयोजन झाले.
एनएफडीसीचे संचालक के श्रीधर अय्यंगार यांनी आपल्या संस्थेमधील तज्ञांच्या चमूच्या मदतीने 18-35 या वयोगटातील 25 महिलांना या कार्यशाळेत या संदर्भात मार्गदर्शन केले. या युवती पुण्याजवळच्या ग्रामीण भागातल्या असून त्यांना सिम्बॉयसिस आंतरराष्ट्रीय विद्यापीठाने आपल्या आऊटरिच कार्यक्रमांतर्गत दत्तक घेतले आहे. सिम्बॉयसिस स्टुडियोमध्ये ही कार्यशाळा आयोजित करण्यात आली.
कार्यशाळेच्या पहिल्या दिवशी, सहभागींना चित्रपट निर्मितीच्या आकर्षक जगाची झलक पाहायला मिळाली आणि त्यांनी मोबाईल फोनवर चित्रपट निर्मितीचे प्रशिक्षण घेतले. सिम्बायोसिसच्या अत्याधुनिक स्टुडिओमध्ये, चित्रपट निर्माते के.एस. श्रीधर अय्यंगार यांच्या मार्गदर्शनाखाली, भारतीय चित्रपट विकास महामंडळाच्या  तज्ञांनी सहभागींना चित्रपट निर्मितीच्या कलेबद्दल सैद्धांतिक माहिती दिली. प्रशिक्षकांनी सहभागींना चित्रीकरण, व्हिडिओ संपादन, ध्वनी संपादन आणि चित्रपट निर्मिती यासह इतर गोष्टी शिकवल्या.
कार्यशाळेच्या दुसर्या दिवशी, प्रशिक्षकांनी सहभागींचे गट तयार केले. प्रत्येक गटाने लघुपटासाठी एक विषय निवडला. त्यानंतर सहभागींनी एनएफडीसी च्या चमूच्या मार्गदर्शनाखाली लघुपट चित्रित केला आणि त्याचे संपादन केले. या चित्रपटांचे संपादन मोबाईल फोनवर करण्यात आले. दोन दिवस चाललेल्या या कार्यशाळेचा समारोप सहभागी चित्रपटांच्या प्रदर्शनाने झाला. प्रत्येक चित्रपटावर एनएफडीसी च्या चमूने त्यांचा अभिप्राय दिला. सिम्बायोसिस आंतरराष्ट्रीय  विद्यापीठाच्या प्र-कुलगुरू डॉ. विद्या येरवडेकर यांच्या हस्ते सहभागाचे प्रमाणपत्र प्रदान करण्यात आले. डॉ.विद्या यांनी कार्यशाळेत सहभागी झालेल्या महिलांनी घेतलेल्या परिश्रमांबद्दल त्यांचे अभिनंदन व प्रशंसा केली, आणि कार्यशाळेत शिकलेल्या कौशल्यांचा त्या भविष्यातही उपयोग करतील, अशी आशा व्यक्त केली.
गेल्या काही वर्षांमधील महिला सक्षमीकरणाचा अर्थ, विवाहाचा सामाजिक संदर्भ यासारख्या महत्वाकांक्षी विषयांची निवड करून, सहभागींनी चित्रपटांच्या माध्यमातून आपले विचार मांडले. युवा महिलांनी या संपूर्ण उपक्रमाचा मनसोक्त आनंद घेतला, आणि या दोन दिवसीय कार्यशाळेने सहभागींना सृजनशीलतेचा प्रयोग करण्याची आणि चित्रपट निर्मितीची गुंतागुंतीची प्रक्रिया आणि तंत्र शिकण्याची संधी दिली.PIB Mumbai | JPS/S.Patil/R.Agashe/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 98
विज्ञान आणि तंत्रज्ञान मंत्रालय
विज्ञान आणि तंत्रज्ञान विभागाच्या हरित उपायांमुळे, टेक्नॉलॉजी भवन संकुलाच्या नवीन इमारतींमध्ये विशेष स्वच्छता मोहीम 2.0 ला पाठबळ मिळत आहे
नवी दिल्ली, 26 ऑक्टोबर 2022
विज्ञान आणि तंत्रज्ञान विभागाच्या संकुलामध्ये बांधलेल्या नवीन इमारतींनी वापरात आल्याच्या पहिल्या दिवसापासून पाणी आणि उर्जेच्या वापरात मोठ्या प्रमाणात बचत केली आहे. कारण या नवीन इमारती भारतीय ग्रीन बिल्डिंग कौन्सिलच्या ग्रीन न्यू बिल्डिंग क्षमता निर्देशानुसार आणि यूएस ग्रीन बिल्डिंग कौन्सिलच्या LEED BD+C क्षमता निर्देशांचे पालन करून बांधण्यात आल्या आहेत.
या ग्रीन न्यू इमारतींमध्ये, ऊर्जा बचत 20 - 30% आणि पाण्याची बचत सुमारे 30 - 50% पर्यंत होते. याशिवाय, या इमारतींमध्ये हवेची गुणवत्ता, उत्कृष्ट दिवाबत्ती आणि रहिवाशांचे आरोग्य आणि कल्याण, सुरक्षा फायदे आणि दुर्मिळ राष्ट्रीय संसाधनांचे संरक्षण सुनिश्चित केले आहे.
ग्रीन बिल्डिंग रेटिंग टूल्स - ज्यांना प्रमाणपत्र म्हणूनही ओळखले जाते - जे विशिष्ट हरित गरजा किंवा मानकांची पूर्तता करणाऱ्या इमारतींचे मूल्यांकन आणि ओळख पटवण्यासाठी वापरली जातात. रेटिंग साधने, अनेकदा ऐच्छिकरित्या, हरित इमारती बांधणाऱ्या आणि हरित इमारतीना प्रोत्साहन देणाऱ्या कंपन्या आणि संस्थांना मान्यता देतात आणि बक्षीसे देतात, ज्यामुळे त्यांना शाश्वततेच्या सीमा अधिक रुंदावण्यासाठी प्रोत्साहन आणि पाठबळ मिळते.
ग्रीन बिल्डिंग रेटिंग प्राप्त करण्यासाठी समाविष्ट केलेल्या प्रमुख उपक्रमांमध्ये एकात्मिक रचना आणि दृष्टीकोन, उभ्या असलेल्या झाडांचे जतन, निष्क्रिय वास्तू, मातीची धूप नियंत्रण, नैसर्गिक स्थलाकृति किंवा वनस्पतींसाठी भत्ता, पाच छप्पर तसेच विनाछप्पर  रेनवॉटर हार्वेस्टिंग प्रणाली, जल संरक्षण कार्यक्रम लँडस्केप डिझाइन, 1.1 लाख किलो लिटर सांडपाणी प्रक्रिया प्रकल्प, लँडस्केपिंगसाठी त्याचा पुनर्वापर, वातानुकूलन आवश्यकता कमी करण्यासाठी प्रणाली, इको-फ्रेंडली रेफ्रिजरंट्स, प्रत्यक्ष वापराच्या अक्षय उर्जेसाठी 540 kWp सौर पॅनेलची स्थापना, कचऱ्याचे वर्गीकरण, टिकाऊ बांधकाम साहित्याचा वापर, आणि कचरा कमी करणे यांचा समावेश आहे.. या उपक्रमांनी विशेष स्वच्छता मोहीम 2.0 ला पुढे नेण्यात मोठी भूमिका बजावली आहे.S.Patil/V.Yadav/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 112
आरोग्य आणि कुटुंब कल्याण मंत्रालय
कोविड-19 अद्ययावत माहिती
देशव्यापी कोविड 19 प्रतिबंधक लसीकरण मोहिमेअंतर्गत आतापर्यंत 106.31 कोटी लसींच्या मात्रा देण्यात आल्या.
गेल्या 24 तासांत देशभरात कोविडचे 12,514 नवे रुग्ण आढळले.
सध्या रुग्ण बरे होण्याचा दर 98.20%
गेल्या 24 तासांत 12,718 रुग्ण कोविडमुक्त; आजपर्यंत बरे झालेल्या एकूण रुग्णांची संख्या 3,36,68,560
देशात एकूण रुग्णांच्या तुलनेत उपचाराधीन रुग्णांचे प्रमाण एक टक्क्यापेक्षाही कमी, सध्या हे प्रमाण 0.46%; मार्च 2020 पासूनचे सर्वात कमी प्रमाण
देशात सध्या उपचाराधीन रुग्णांची एकूण संख्या 1,58,817, गेल्या 248 दिवसांतील सर्वात कमी
दैनंदिन पॉझिटिव्हीटी दर  गेल्या 28 दिवसांपासून सातत्याने 2% पेक्षा कमी
साप्ताहिक पॉझिटिव्हीटी दर  गेल्या 38 दिवसांपासून सातत्याने 2% पेक्षा कमी
आतापर्यंत एकूण 60.92 कोटी चाचण्या करण्यात आल्या.
सामाजिक न्याय आणि सबलीकरण मंत्रालय
दिव्यांग सक्षमीकरण विभागातर्फे जागतिक फिजिओथेरपी दिवस साजरा
नवी दिल्ली, 12 सप्टेंबर 2023
वर्ष 1996 पासून, 8 सप्टेंबर हा दिवस जागतिक फिजिओथेरपी दिवस  म्हणून घोषित करण्यात आला आहे, हा दिवस 1951 मध्ये या व्यवसायाच्या प्रारंभाचा सन्मान म्हणून साजरा करण्यात येतो. रुग्णांची शारीरिक हालचाल निरोगी माणसाप्रमाणे व्हावी, हे उद्दिष्ट साध्य करण्यासाठी झटणाऱ्या सर्व फिजिओथेरपिस्ट आणि त्यांनी प्रदान केलेल्या सेवांचा सन्मान करण्यासाठी हा दिवस आहे. या वर्षीच्या जागतिक फिजिओथेरपी दिवसाच्या केंद्रस्थानी संधिवात संकल्पना आहे.
सामाजिक न्याय आणि सक्षमीकरण मंत्रालयाच्या अंतर्गत दिव्यांग व्यक्तींचे सक्षमीकरण विभाग  हा देशातील दिव्यांग व्यक्तींच्या सर्व विकास कार्यक्रमांकडे लक्ष देणारा मुख्य विभाग आहे. फिजिओथेरपिस्टच्या महत्त्वाविषयी जनसामान्यांमध्ये जागरूकता निर्माण करण्याच्या दृष्टीकोनातून विभागाने संलग्न संस्थांमार्फत देशभरातील 60 हून अधिक ठिकाणी विविध कार्यक्रम आयोजित करून जागतिक फिजिओथेरपी दिवस साजरा केला.
जागतिक फिजिओथेरपी दिवसानिमित्त देशभरात आयोजित उपक्रमांमध्ये - जागरूकता कार्यक्रम, फिजिओथेरपी सत्रे, योग आणि शरीर व मन ताजेतवाने करणारे उपक्रम, चर्चासत्रे व वेबिनार, पथनाट्य आणि शारीरिक चाचणी यांचा समावेश होता.N.Chitale/S.Kakade/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 95
ग्राहक व्यवहार, अन्न आणि सार्वजनिक पुरवठा मंत्रालय
नीती आयोगाचे उपाध्यक्ष राजीव कुमार यांनी तांदुळ पोषण संवर्धन प्रायोगिक योजनेच्या अंमलबजावणीबाबत केंद्रीय मंत्री रामविलास पासवान यांच्या समवेत केली चर्चा
(नवी दिल्ली, 23 ऑगस्ट 2019
नीती आयोगाचे उपाध्यक्ष राजीव कुमार यांनी आज नवी दिल्लीत कृषी भवन येथे केंद्रीय ग्राहक कल्याण, अन्न आणि सार्वजनिक वितरण मंत्री रामविलास पासवान यांची भेट घेतली. राजीव कुमार यांनी तांदुळ पोषण संवर्धन प्रायोगिक योजनेविषयी तसेच योजनेच्या अंमलबजावणीसंदर्भातल्या विविध मुद्यांबाबत पासवान आणि मंत्रालयातल्या वरिष्ठ अधिकाऱ्यांशी चर्चा केली.
भारतातल्या कुपोषण समस्येचा प्रभावी निपटारा करण्यासाठी अन्न आणि सार्वजनिक वितरण विभागाने या योजनेचा संपूर्ण देशासाठी पथदर्शी आराखडा तयार करावा असा निर्णय बैठकीत घेण्यात आला.
B.Gokhale/N.Chitale/P.Kor
पंतप्रधान कार्यालय
पंतप्रधान उद्या दिनांक 14 सप्टेंबर रोजी अलीगढ येथील राजा महेंद्र प्रताप सिंह राज्य विद्यापीठाची कोनशीला बसवणार
पंतप्रधान उत्तर प्रदेश संरक्षण औद्योगिक विभागाच्या कॉरिडॉरच्या अलीगढ नोडवरील तसेच राजा महेंद्र प्रताप सिंह राज्य विद्यापीठाच्या प्रतिकृतींच्या प्रदर्शनाला देखील भेट देतील
पंतप्रधान श्री नरेंद्र मोदी उद्या दिनांक 14 सप्टेंबर 2021 रोजी दुपारी 12 च्या सुमारास उत्तर प्रदेशातील अलीगढ येथील राजा महेंद्र प्रताप सिंह राज्य विद्यापीठाची कोनशीला बसवणार आहेत, त्यानंतर त्यांचे यानिमित्ताने भाषण होईल. पंतप्रधान उत्तर प्रदेश औद्योगिक संरक्षण कॉरिडॉरच्या अलीगढ नोड येथील आणि राजा महेंद्र प्रताप सिंह राज्य विद्यापीठाच्या प्रतिकृतींच्या प्रदर्शनाला देखील भेट देतील.
राजा महेंद्र प्रताप सिंह राज्य विद्यापीठाबद्दल
महान स्वातंत्र्य सेनानी, शिक्षणतज्ज्ञ आणि समाज सुधारक, राजा महेंद्र प्रताप सिंह जी यांच्या स्मृती आणि सन्मानार्थ राज्य सरकारतर्फे या विद्यापीठाची स्थापना केली जात आहे. अलिगढच्या कोल जिल्ह्यातील लोढा आणि मुसेपूर करीम जारौली या गावातील 92 एकर क्षेत्रावर हे विद्यापीठ स्थापन केले जात आहे. अलीगढ विभागातील 395 महाविद्यालये या विद्यापीठाशी संलग्न होतील.
उत्तरप्रदेशच्या संरक्षण औद्योगिक कॉरिडॉरबद्दल
21 फेब्रुवारी 2018 रोजी लखनऊमध्ये उत्तरप्रदेशातील गुंतवणूकदारांच्या शिखर परिषदेचे उदघाटन करताना पंतप्रधानांनी उत्तर प्रदेशातील संरक्षण औद्योगिक कॉरिडॉरच्या स्थापनेची घोषणा केली होती. अलिगढ, आग्रा, कानपूर, चित्रकूट, झाशी आणि लखनौ - याठिकाणी एकूण 6 नोड्स मधे संरक्षण औद्योगिक कॉरिडॉर्स निर्माण करण्याचे नियोजन केले होते. यापैकी अलीगढ नोडमधील जमीन वाटप प्रक्रिया पूर्ण झाली असून, या नोडमध्ये 1245 कोटी रुपयांची गुंतवणूक करणाऱ्या 19 कंपन्यांना जमीन देण्यात आली आहे.
उत्तर प्रदेशचा संरक्षण औद्योगिक कॉरिडॉर देशाला संरक्षण उत्पादन क्षेत्रात स्वावलंबी बनवण्यासाठी आणि 'मेक इन इंडिया'ला प्रोत्साहन देण्यासाठी सहकार्य करेल.
उत्तरप्रदेशचे राज्यपाल आणि मुख्यमंत्रीही यावेळी उपस्थित असतील.
गृह मंत्रालय
केंद्रीय गृह आणि सहकार मंत्री अमित शाह आज ओडिशाची राजधानी भुवनेश्वर येथे मोदी@20: ड्रीम्स मीट डिलिव्हरी च्या प्रकाशन कार्यक्रमाला प्रमुख पाहुणे म्हणून उपस्थित होते
नवी दिल्ली, 8 ऑगस्ट 2022
केन्द्रीय गृह आणि सहकार मंत्री अमित शाह आज ओडिशाची राजधानी भुवनेश्वर येथे मोदी@20: ड्रीम्स मीट डिलिव्हरी च्या ओडिशा विभागाच्या प्रकाशन कार्यक्रमाला प्रमुख पाहुणे म्हणून उपस्थित होते. याप्रसंगी केंद्रीय शिक्षण मंत्री धर्मेंद्र प्रधान यांच्यासह अनेक मान्यवर उपस्थित होते.
याप्रसंगी आपल्या भाषणात अमित शाह म्हणाले की, नरेंद्र मोदीजी यांचे व्यक्तिमत्त्व आणि 50 वर्षांचे त्यांचे सार्वजनिक जीवन थोडक्यात आणि निवडक क्षणांत मांडणे फार कठीण आहे. मोदी @ 20 म्हणजे गुजरातचे मुख्यमंत्री बनल्यापासून आतापर्यंतचा कालावधी आहे. मोदीजींनी गेली 20 वर्षे या देशाची लोकशाही, सार्वजनिक जीवन मजबूत करण्यासाठी, आधी गुजरात आणि नंतर भारताला महान बनवण्यासाठी, देशातील समस्यांचे समूळ उच्चाटन करण्यासाठी आणि समस्येवर तोडगा काढला ,आणि संपूर्ण जगात यशस्वीपणे देशाचा गौरव वाढवताना जी गाथा लिहिली गेली ती मोदी@20 आहे. जर कुणाला मोदी @ 20 समजून घ्यायचे असेल तर मोदीजींचा यापूर्वीचा तीस वर्षांचा कार्यकर्ता, स्वयंसेवक आणि समाजसेवक म्हणून झालेला प्रवास पाहणे आणि समजून घेणे अत्यंत आवश्यक आहे.
अमित शाह म्हणाले की मोदी @ 20 हे पुस्तक तुम्हाला मोदीजींच्या व्यक्तिमत्त्वाच्या अनेक पैलूंची ओळख करून देते. या पुस्तकात एक संवेदनशील नेता, सुशासनासाठी काम करणारा सुधारक, समाजाच्या समस्या मुळापासून दूर करणारा समाजसुधारक आणि प्रशासक आणि पक्षाची मुळे मजबूत करून त्यांचा विस्तार करणारा नेता अशा मोदींच्या व्यक्तिमत्त्वाच्या अनेक पैलूंचा हा परिचय आहे.S.Kakade/S.Kane/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
पेट्रोलियम आणि नैसर्गिक वायू मंत्रालय
जागतिक जैवइंधन दिनानिमित्त विशेष वेबिनारचे आयोजन
जैवइंधनाची निर्मिती वाढवण्यासाठी राज्यांनी सहकार्य करावे- पेट्रोलियम आणि नैसर्गिक वायू विभागाच्या सचिवांचे आवाहन
नवी दिल्ली, 10 ऑगस्ट 2020
जागतिक जैवइंधन दिनानिमित्त आज पेट्रोलियम आणि नैसर्गिक वायू मंत्रालयाने “आत्मनिर्भर भारतासाठी जैवइंधन” या संकल्पनेवर आधारित विशेष वेबिनार चे आयोजन केले होते. दरवर्षी 10 ऑगस्टला जागतिक जैवइंधन दिवस साजरा केला जातो. जीवाश्म इंधनाला पर्याय म्हणून बिगर-जीवाश्म इंधनाविषयी जनजागृती करणे आणि जैव इंधन क्षेत्राला उभारी देण्यासाठी सरकार करत असलेल्या प्रयत्नांची माहिती देण्यासाठी या दिवशी विशेष उपक्रम राबवले जातात. केंद्रोय पेट्रोलियम आणि नैसर्गिक वायू मंत्रालयातर्फे 2015 पासून जागतिक जैवइंधन दिवस साजरा केला जात आहे.
केंद्र सरकारच्या आत्मनिर्भर भारत अभियानाच्या एकत्रित उपक्रमांमध्ये देखील जैव इंधनाचा समावेश करण्यात आला आहे आणि त्यानुसारच यंदाच्या जागतिक जैवइंधन दिनाची संकल्पना निश्चित करण्यात आली आहे. कोविडच्या पार्श्वभूमीवर हा कार्यक्रम आज वेबिनारच्या माध्यमातून घेण्यात आला.
सुप्रसिद्ध शास्त्रज्ञ रुडॉल्फ डीझेल, यांनी याच दिवशी 1893 साली शेंगदाण्याच्या तेलावर पहिले इंजिन चालवले होते. त्यांच्या संशोधनातून त्यावेळी असे अनुमान काढण्यात आले, की पुढल्या शतकात विविध यंत्राच्या इंजिनांमध्ये जीवाश्म इंधनाऐवजी वनस्पती तेलाचा वापर होणे सुरु होईल.
यावेळी बोलतांना, पेट्रोलियम आणि नैसर्गिक वायू मंत्रालयाचे सचिव, तरुण कपूर म्हणाले, भारत हा कृषीप्रधान देश आहे, त्यामुळे साहजिकच येथे शेतीतून निघणारा कचरा मोठ्या प्रमाणात उपलब्ध आहे, म्हणूनच येथे जैवइंधन निर्माण करण्यासाठी मोठा वाव आहे. जर आपण जैवइंधनाचा विचार केला, तर आपल्याला तीन महत्वाची क्षेत्रे दिसतात- इथेनॉल, बायो-डीझेल आणि बायो गैस. जर आपण या तिन्ही प्रकारांची निर्मिती आणि वापर करु शकलो, तर आयातीत कच्या तेलावरील तसेच काही प्रमाणात गैसवरील अवलंबित्व कमी होऊ शकेल, असे कपूर यांनी सांगितले.
राज्य सरकारांनी या क्षेत्रात विशेष मदत करावी अशी अपेक्षा त्यांनी व्यक्त केली. शेतीतील कचरा आणि महापालिका घनकचरा याचे संकलन, त्याचे पृथक्करण, आणि व्यवस्थापन करुन, विविध प्रकल्पांपर्यंत तो पोहोचवण्याचे काम राज्य प्रशासनच करत असते.
जैव इंधनाचे अनेक फायदे आहेत. यामुळे, आपण आयातीवर अवलंबून राहणार नाही, तसेच स्वच्छ पर्यावरणपूरक असे हे इंधन असून यातून शेतकऱ्याना अतिरिक्त उत्पन्न आणि रोजगाराचे साधन मिळते. जैवइंधनाच्या मिश्रण आणि निर्मितीसाठी केंद्र सरकार 2014 पासून विविध उपक्रम राबवत आहे. या कार्यक्रमाअंतर्गत तेलनिर्मिती कंपन्यांनी जैवइंधनाची खरेदी वाढवली असून 2015-16 मध्ये असलेली 1.1 कोटी लिटर्स इतकी खरेदी आता 2019-20 पर्यंत 10.6 कोटींपर्यंत पोहोचली आहे.
M.Chopade/R.Aghor/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 907
पंतप्रधान कार्यालय
सौदी अरेबियाचे राजे सलमान बिन अब्दुलअझीझ अल सौद यांची पंतप्रधानांनी घेतली रियाध येथे भेट
(नवी दिल्ली, 29 ऑक्टोबर 2019
पंतप्रधान नरेंद्र मोदी यांनी सौदी अरेबियाचे महाराजे सलमान बिन अब्दुलअझीझ अल सौद यांची रियाध येथे भेट घेतली. ते अनेक नेत्यांपैकी एक आदरणीय नेते आहेत. पंतप्रधान म्हणाले की, सौदी अरेबिया आणि भारत यांच्यातील सहकार्याला विविधांगी दृष्टीकोनातून प्रोत्साहन देण्यासाठी यावेळी चर्चा करण्यात आली.
B.Gokhale/P.Kor
कोळसा मंत्रालय
कोळसा खाण लिलाव आणि उत्पादनात खाजगी क्षेत्राशी स्पर्धा करण्याचे केंद्रीय मंत्री प्रल्हाद जोशी यांचे सार्वजनिक उपक्रमांना आवाहन
दिल्लीत राष्ट्रीय कोळसा परिषद आणि प्रदर्शन-2022 चे उद्घाटन
नवी दिल्ली, 17 ऑक्टोबर 2022
सार्वजनिक उपक्रमांनी  कोळसा खाण लिलाव आणि उत्पादनात खाजगी क्षेत्राशी स्पर्धा करावी असे आवाहन केंद्रीय कोळसा, खाण आणि संसदीय कामकाज मंत्री प्रल्हाद जोशी यांनी केले आहे. आंतरराष्ट्रीय किमतींमध्ये अभूतपूर्व वाढ होऊनही, कोल इंडिया लिमिटेडने  देशांतर्गत कोळशाच्या किमतीत वाढ केली नाही. कोळशाच्या उत्पादनात लक्षणीय वाढ केली आणि नजीकच्या काळात औष्णिक उर्जा प्रकल्पांना भेडसावणाऱ्या कोळसा टंचाईवर मात करण्यात यश मिळवले असे त्यांनी आज राष्ट्रीय कोळसा परिषद आणि प्रदर्शन-2022 ला संबोधित करताना, निदर्शनास आणले.
2020 मध्ये सुरू केलेल्या व्यावसायिक लिलावाअंतर्गत आतापर्यंत 64 कोळसा खाणींचा यशस्वीपणे लिलाव झाला आहे. 2024 पर्यंत औष्णिक कोळशाची आयात थांबवण्यासाठी सर्व प्रयत्न जोरात सुरू आहेत आणि कोळशाच्या उत्पादनासाठी प्रोत्साहन दिले जात आहे. सीआयएलची कामगिरी लक्षणीय आहे. यावर्षी बंदिस्त  खाणींमधून 125 दशलक्ष टन  कोळसा तयार होण्याची शक्यता आहे असे जोशी यांनी सांगितले.
कोळसा मंत्रालयाने परिषदे दरम्यान, कोळसा खाणींच्या 10 यशस्वी बोलीदारांसोबत 15व्या टप्प्यातील कोळशाच्या विक्रीसाठी आणि 13व्या आणि 14व्या टप्प्याच्या दुसऱ्या प्रयत्नांतर्गत करार केले आहेत.
या 10 कोळसा खाणींमधून सर्वोत्तम क्षमतेने प्रतिवर्षी 10.39 दशलक्ष टन उत्पादनाचा विचार करता 1077.67 कोटी रुपये इतकी एकूण वार्षिक महसूल निर्मिती अंदाजित आहे.S.Kane/V.Ghode/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 118
ऊर्जा मंत्रालय
एचपीसीएल रिफायनरीज आणि इतर व्यावसायिक युनिट्ससाठी अक्षय ऊर्जा व्यवसाय आणि हरित ऊर्जेकरिता एनटीपीसी ग्रीन एनर्जी लिमिटेड आणि एचपीसीएल दरम्यान सामंजस्य करार
नवी दिल्ली, 4 जानेवारी 2023
एनजीईएल आणि एचपीसीएलसाठी अक्षय ऊर्जा प्रकल्पांच्या विकासाच्या क्षेत्रात सहयोग आणि सहकार्य करण्यासाठी सामंजस्य करार हे पहिले पाऊल आहे जे एचपीसीएलला त्याच्या स्वच्छ ऊर्जा वचनबद्धतेची पूर्तता करण्यात मदत करेल.
अक्षय ऊर्जा क्षेत्रातील व्यवसाय संधींचा धांडोळा घेण्यासाठी आणि एचपीसीएलच्या ऊर्जा गरजेसाठी अव्याहत 400 मेगावॅट चा अक्षय ऊर्जा पुरवठा करण्याकरिता अक्षय ऊर्जा आधारित ऊर्जा प्रकल्पांच्या विकासासाठी एनटीपीसी ग्रीन एनर्जी लिमिटेड  ने 03-01-2023 रोजी नवी दिल्ली येथे हिंदुस्तान पेट्रोलियम कॉर्पोरेशन लिमिटेड  सह सामंजस्य करारावर  स्वाक्षरी केली आहे. या सामंजस्य करारावर एनजीईएलचे वित्त प्रमुख नीरज शर्मा आणि एचपीसीएलचे जैवइंधन आणि अक्षय ऊर्जा कार्यकारी संचालक शुभेंदू गुप्ता यांनी स्वाक्षरी केली.
या सामंजस्य करारावर एनटीपीसी चे मुख्य व्यवस्थापकीय संचालक गुरदीप सिंग, एनटीपीसी चे वाणिज्यिक संचालक सी. के. मंडोल, एनटीपीसी चे वित्त संचालक जे श्रीनिवासन, एनजीइएल चे मुख्य कार्यकारी अधिकारी मोहित भार्गव, एचपीसीएल चे कार्यकारी संचालक- सीएसपी आणि बीडी डी. के. शर्मा, एचपीसीएल चे मुख्य महाव्यवस्थापक कुशल बॅनर्जी आणि एनटीपीसी आरईएल चे मुख्य महाव्यवस्थापक राजीव गुप्ता यांच्या उपस्थितीत स्वाक्षरी करण्यात आली.
हा सामंजस्य करार एनजीइएल आणि एचपीसीएल साठी नवीकरणीय ऊर्जा प्रकल्पांच्या विकासाच्या क्षेत्रात सहयोग आणि सहकार्य करण्यासाठी पहिले पाऊल आहे जे एचपीसीएल ला स्वच्छ ऊर्जा वचनबद्धतेची पूर्तता करण्यास मदत करेल.S.Patil/V.Joshi/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 107
संरक्षण मंत्रालय
भारतीय वायू सेनेच्या हेलिकॉप्टरला नाथा टॉप हेलिपॅडवर अपघात
नवी दिल्ली, 23 मे 2018
भारतीय वायू सेनेच्या ‘चिता’ या हेलिकॉप्टरला आज सकाळी 9 वाजून 51 मिनिटांनी नाथा टॉप हेलिपॅडवर अपघात झाला. जम्मूहून नाथा टॉप येथे जाणाऱ्या या हेलिकॉटरमध्ये 2 प्रवासी आणि 2 कर्मचारी होते. हे हेलिकॉप्टर नाथा टॉप हेलिटॉपवर कोसळले. त्यातून प्रवास करणारे दोन्ही प्रवासी आणि कर्मचारी सुरक्षित आहेत. या प्रकरणी चौकशीचे आदेश देण्यात आले आहेत.
B.Gokhale/M.Pange/D.Rane
(Visitor Counter : 65
आरोग्य आणि कुटुंब कल्याण मंत्रालय
येत्या 20 आणि 21 जुलै रोजी नवी दिल्ली येथे जी 20 जागतिक खाद्य नियामक शिखर परिषदेचे आयोजन, अशा प्रकारची भारतात होणारी पहिलीच शिखर परिषद
केंद्रीय मंत्री डॉ.मनसुख मांडविया यांनी जी 20 जागतिक खाद्य नियामक शिखर परिषद 2023 चा लोगो आणि ब्रोशर यांचे केले अनावरण
ही जागतिक खाद्य नियामक शिखर परिषद अन्न सुरक्षेच्या महत्त्वपूर्ण पैलूवर लक्ष केंद्रित करेल: डॉ. मनसुख मांडविया
नवी दिल्ली, 17 जुलै 2023
जी 20 परिषदेचा एक भाग म्हणून जागतिक खाद्य नियामक शिखर परिषद-2023 प्रथमच दिल्लीत आयोजित केली जात आहे. आरोग्य आणि कुटुंब कल्याण मंत्रालयाच्या नेतृत्वाखाली आणि भारतीय अन्न सुरक्षा आणि मानक प्राधिकरणाच्या  पुढाकाराने येत्या 20 आणि 21 जुलै 2023 रोजी माणेकशॉ सभागृह, नवी दिल्ली येथे ही शिखर परिषद आयोजित करण्यात आली आहे.
केंद्रीय आरोग्य आणि कुटुंब कल्याण मंत्री डॉ. मनसुख मांडविया, यांनी आज आरोग्य आणि कुटुंब कल्याण राज्यमंत्री, प्रा. एस पी सिंह बघेल यांच्या उपस्थितीत या शिखर परिषदेच्या लोगोचे अनावरण केले. अशा प्रकारची शिखर परिषद प्रथमच, इटलीच्या रोम शहराबाहेर होत आहे. ही जागतिक खाद्य नियामक शिखर परिषद अन्न सुरक्षेसंबंधीच्या महत्त्वपूर्ण पैलूवर लक्ष केंद्रित करेल, ज्यावर अन्न सुरक्षे इतकेच लक्ष देणे आवश्यक असल्याचे मांडविया म्हणाले. ही शिखर परिषद 40 हून अधिक देशांतील अन्न नियामकांना सहकार्य करण्यासाठी आणि एकत्र काम करण्यासाठी एक व्यासपीठ म्हणून काम करेल असंही ते यावेळी म्हणाले. या शिखर परिषदेत 30 आंतरराष्ट्रीय संस्था आणि 25 आंतरराष्ट्रीय संशोधन संस्था/विद्यापीठांचे प्रतिनिधी देखील सहभागी होणार आहेत.
यावेळी केंद्रीय मंत्र्यांनी विश्वास व्यक्त केला की, एकत्रित प्रयत्नांद्वारे, या शिखर परिषदेच्या माध्यमातून जागतिक अन्न सुरक्षा मानके निश्चिती,नियामक आराखड्यातल्या सुधारणा आणि जगभरातील ग्राहकांसाठी सुरक्षित आणि उच्च-गुणवत्तेच्या भोजनाची शाश्वती शक्य होईल.
केंद्रीय आरोग्य आणि कुटुंब कल्याण राज्यमंत्री प्रा.एस पी सिंह बघेल यांनी या परिषदेचे महत्व विषद करताना सांगितले की “ही शिखर परिषद भारताच्या जी 20  अध्यक्षपदाच्या एक पृथ्वी, एक कुटुंब, एक भविष्य या संकल्पनेशी सुसंगत आहे. सर्वे भवन्तु सुखिनः अशी भारताची परंपरा नेहमीच राहिली आहे आणि ही शिखर परिषद त्या दिशेने टाकलेले एक पाऊल आहे.”
या शिखर परिषदेमध्ये विविध देश,आंतरराष्ट्रीय संस्था आणि राष्ट्रीय संस्थांचे प्रतिनिधित्व करणाऱ्या विविध भागधारकांचा सक्रिय सहभाग अपेक्षित आहे.
ही शिखर परिषद अनेक महत्त्वाच्या उपक्रमांच्या शुभारंभाची साक्षीदार ठरेल, ज्या उपक्रमांच्या माध्यमातून अन्न सुरक्षे संबंधी माहिती पोहोचवण्यात आणि सामायिक करण्यात क्रांती घडवेल.N.Chitale/V.Yadav/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 70
गृह आणि शहरी व्यवहार मंत्रालय
जनप्रथम हा गाभा असलेल्या आझादी@75:स्वच्छ सर्वेक्षण 2022 ला आरंभ
जागतिक पातळीवरील सर्वात मोठ्या स्वच्छता सर्वेक्षणाच्या सातवी फेरीचे लक्ष्य असेल स्वच्छता कर्मचाऱ्यांचे कल्याण
नवी दिल्ली, 27 सप्टेंबर 2021
केंद्रीय घरबांधणी व शहरी कामकाज मंत्री हरदीपसिंग पुरी यांच्या हस्ते जगातील सर्वात मोठ्या शहरी स्वच्छता मोहिमेचे आज नवी दिल्ली येथे उद्घाटन झाले. स्वच्छ भारत योजना-शहरी  कडून होणार असलेल्या स्वच्छ सर्वेक्षणाच्या सलग सातव्या फेरीचा आरंभ झाला.
‘जनप्रथम’ हे उद्दिष्ट असलेले स्वच्छ सर्वेक्षण 2020 कर्मचाऱ्यांचे कल्याण आणि आरोग्य यासंबधी शहरांचा पुढाकार यावर भर देणारे असेल. आझादी@75 चा उत्साह असलेले हे सर्वेक्षण जेष्ठ नागरिक व नवतरुणांच्या मतांना सारखाच अग्रक्रम देईल आणि शहरी भागात स्वच्छता राखण्याच्या कामात त्यांनाही सहभागी करून घेईल.
स्वच्छता सर्वेक्षण 2022चे उद्दिष्ट हे ज्येष्ठांच्या अनुभवाला वाव देत सर्वेक्षणाचा अविभाज्य भाग म्हणून ज्येष्ठ नागरिकांच्या प्रतिक्रिया मिळवण्याचे असेल. मतमतांतराला वाव देत स्वच्छता सर्वेक्षण 2022 देशाचे भावी नेतृत्व असणाऱ्या नवतरूणांचेही मत जाणून घेईल. त्याशिवाय भारताची पुरातन परंपरा आणि संस्कृती यांचे संरक्षण करण्यासाठी भारताच्या शहरी भागात आढळणारी भारताची स्मृतीचिन्हे व वारसा स्थळे यांच्या स्वच्छतेची जबाबदारी लोकांनी स्वतःहून उचलावी म्हणून प्रेरीत करेल.
All documents released today are available on www.swachhbharaturban.gov.in
For regular updates, please follow the Swachh Bharat Mission’s official social media properties:
Facebook Swachh Bharat Mission - Urban | Twitter - @SwachhBharatGovM.Chopade/V.Sahajrao/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 242